35. schôdza NR SR - 15.deň - A. dopoludnia
Dátum: 2025-06-18
Poslanec: Dostál, Ondrej (SaS)
Druh vystúpenia: Vystúpenie v rozprave

10. Vážený pán viceguvernér Národnej banky Slovenska, vážený pán podpredseda Národnej rady Slovenskej republiky, vážený pán spravodajca a vážení zvyšní traja poslanci Národnej rady, ktorý ste si vypočuli správu o finančnej stabilite za roky 2023 a ´24, lebo teda rokujeme o dvoch správach, tak ako pred chvíľou Národná rada rokovala o dvoch správach o výsledku hospodárenia Národnej banky Slovenska jednak za rok 2024, jednak za rok 2023 a teraz rokujeme o správach o finančnej stabilite. Chcem povedať, že je zvláštne, že rokujeme naraz o správach za dva roky a nedeje sa to v dôsledku toho, žeby minulý rok boli parlamentné voľby, parlament by nezasadal alebo nestihol by ten predchádzajúci parlament zasadnúť a prerokovať správu. Už to budú pomaly dva roky, čo sa konali parlamentné voľby a čo teda nastala situácia, keď niektoré správy nestihli byť prerokované v dôsledku toho, že už bolo predvolebné obdobie a potom bolo tesne povolebné obdobie. Minulý rok sme mali štandardný prvý rok volebného obdobia, už úplný rok nového volebného obdobia a napriek tomu za celý rok si pán guvernér Národnej banky Slovenska pán Kažimír nenašiel čas, aby prišiel do Národnej rady a predstavil nám Správu o finančnej stabilite za rok 2023 a, samozrejme, aj Správu o výsledku hospodárenia Národnej banky Slovenska za rok 2023, resp. aby som nebol že úplne nespravodlivý, tak Národná rada Slovenskej republiky si zaneprázdnená inými vecami, napríklad amnestiou pre korupčníkov a zlodejov, nenašla čas na to, aby si vypočula guvernéra Národnej banky Slovenska, aby ju informoval o správe o finančnej stabilite, lebo tá je dôležitejšia z tých dvoch správ. Takže teraz musíme rokovať o dvoch správach pri nie veľkom záujme parlamentného pléna. Počet poslancov Národnej rady od začiatku môjho vystúpenia stúpol o dvoch, ale o troch, tak ale nebude tu žiadna intenzívna rozprava. Tá by možno bola, keby tu prišiel sám pán guvernér, a teda ako považujem za nehoráznosť, že sa celý rok odkladali body guvernéra Národnej banky Slovenska, tak považujem za nehoráznosť a pohŕdanie parlamentom, že tu teraz sedí pán viceguvernér Keketi a nesedí tu guvernér Národnej banky Slovenska pán Kažimír. Či to nejako súvisí s tým zatiaľ neprávoplatným odsúdením za korupčný trestný čin a jeho obavou, že by tu čelil nejakým otázkam, vyjadreniam poslancov, ktoré nesúvisia s obsahom prednášaných správ, ale jeho kauze, ktorá zatiaľ nie je právoplatne rozhodnutá, ale neprávoplatné rozhodnutie a konštatovanie o tom, že spáchal korupčný trestný čin tu existuje. To je druhá vec, ale to nie je dôvod, aby pán Kažimír ako guvernér Národnej banky Slovenska, ktorý raz do roka má prísť do parlamentu a predniesť tu dve správy sa doslova vykašľal na parlament a poslal miesto seba svojho viceguvernéra. A je to o to zarážajúcejšie, že sme štvrtý týždeň, štvrtý týždeň rokuje parlament. Na začiatku bol termínovaný tento bod. Je úplne isté, že ten bod nebol terminovaný bez vedomia pána guvernéra a nakoniec počas štvrtého rokovacieho dňa, štvrtého rokovacieho týždňa, v stredu, pán guvernér nemôže prísť. Včera sme sa dozvedeli, že je na zahraničnej pracovnej ceste, takže pán guvernér na termínovaný bod, ktorý s ním bol určite dohodnutý, že bude termínovaný na dnešný deň, nepríde, lebo je na zahraničnej pracovnej ceste. A už sme si na to nejako zvykli, hoci by sme si zvykať nemali, že tak sa správajú členovia vlády, že keď je štvrtok hodina otázok a oni rok dopredu vedia, kedy bude rokovať parlament a že každý štvrtok je hodina otázok, a že podľa zákona o rokovacom poriadku majú byť prítomní na hodine otázok a napriek tomu si oni plánujú iný program. Ja nevravím, že sa to nemôže stať, ale stáva sa to až podozrivo často, že tu na hodine otázok iní členovia vlády čítajú odpovede za svojich kolegov a potom nie sú schopní reagovať na doplňujúce otázky poslancov. Tak pán guvernér Národnej banky Slovenska pán Kažimír, ktorý tu mal byť minulý rok so správami za rok 2023 a nebol, lebo si nenašiel čas a parlament si nenašiel čas, aby ho vypočul a jeho správy odsúval a odsúval, tak konečne na tej schôdzi, keď príde na rad jeho bod, keď sa terminuje jeho bod, to nie je, že náhle to zbehne, prepadnú štyri body a pán guvernér nevedel, kedy príde na rad jeho správa. Pán guvernér to vedel, vedel to pri najmenšom tie tri týždne dopredu, keď sa pred troma týždňami začala schôdza. Tak ja sa chcem aj pána viceguvernéra spýtať, už keď tu je, tak aby nám vysvetlil, že ako je možné, že guvernér Národnej banky Slovenska nepríde predniesť správu o finančnej stabilite za dva roky, lebo minulý rok ju neprednášal. Nepríde do parlamentu na termínovaný bod, o ktorom musel vedieť, že bude na ten deň termínovaný, keď vedel, že má zahraničnú pracovnú cestu, no tak si ho mohol terminovať na akýkoľvek iný deň. Máte väčšinu, je to váš človek, určite by ste mu vyhoveli. To, čo ste spravili, je, že ste spravili búdu na parlament, spravili ste to, že terminovali ste ten bod na koniec schôdze a ešte ani na ten koniec schôdze pán guvernér neprišiel a poslal za seba pána Keketiho, ktorý sa stal viceguvernérom Národnej banky Slovenska nie v dôsledku svojho dlhoročného odborného pôsobenia v oblastiach, ktoré súvisia s činnosťou Národnej banky Slovenska, ale ako politickú trafiku a odškodnenie za to, že pánovi predsedovi SNS Dankovi... (Prerušenie vystúpenia predsedajúcim.) Danko Andrej, podpredseda NR SR Pán poslanec, tak to si vyprosím od vás. Pozrite si životopis pána viceguvernéra v bankovej oblasti a neurážajte. Dostál, Ondrej, poslanec NR SR Ja som tušil, že mi pán Danko bude skákať do reči. Danko Andrej, podpredseda NR SR Áno, však ste to chceli ako, ja vaše vedomosti nehodnotím, ale toto je drzé. Dostál, Ondrej, poslanec NR SR Ja som tušil, že pán Danko sa nezdrží, a teda predpovedal som, že mi aj odoberie slovo, tak uvidím, že či to za tie dve minúty stihnem. Ja nespochybňujem, že pán Keketi pôsobil v bankovej oblasti, ale nepôsobil v oblasti, ktorej sa venuje Národná banka Slovenska. Ja teda, mne nie sú známe, že by bol považovaný za renomovaného odborníka v tej oblasti, rovnako ako v oblasti športu a cestovného ruchu, ale to je niečo úplne iné. Minister je politická funkcia. Tam si pán Danko môže nominovať, koho chce, aj pani Šimkovičovú, aj pána Tarabu, známych to odborníkov na kultúru a životné prostredie. Čiže ja som nikdy nespochybnil pána Keketiho, keď bol ministrom športu a cestovného ruchu, ale zasa netvárme sa, že viceguvernérom Národnej banky Slovenska sa stal z akéhokoľvek iného dôvodu ako toho, že pán Danko prišiel a SNS prišla aj o ministerstvo športu a cestovného ruchu a museli ho dať Národnej koalícii, pánovi Huliakovi, ktorého priniesol na kandidátke pán Danko. Ale dobre, veď ostrie mojej kritiky teraz nesmeruje voči pánovi Keketimu. Je viceguvernér, guvernér si povedal, že nepríde, tak pán Keketi ako viceguvernér prišiel a prečítal to, toto som len tak mimochodom spomenul, aby prípadne sa naplnilo to, že mi pán Danko odoberie slovo, ale teda vidím, že už to nespraví. Ale to, čo je podstatné je, že pán Kažimír pohŕda Národnou radou Slovenskej republiky, pohŕda parlamentom. Raz do roka má prísť sem a niečo nám povedať a čeliť našim vystúpeniam, našim otázkam. Minulý rok to nespravil vôbec, vykašľal sa na to a tento rok sa na to vykašľal spôsobom, že síce na ten bod prišlo, ale... (Prerušenie vystúpenia časomerom.)